和劉師文飲城西見懷
作者：孫應時
朝代：宋

paragraphs: 劉侯元祐家，高標振流俗。
益州西門外，勝日事幽矚。
襟期得佳士，命駕不待促。
壺觴傍水石，談笑滿林屋。
經行舊臺苑，蕪沒長禾菽。
長吟何激烈，遠思脫羈束。
遥追七賢社，不負千鍾淥。
詩囊寄同幕，足音到空谷。
明月散昏埃，清風濯炎溽。
壯游憶子美，感遇悲伯玉。
功名垂耳驥，歲月長饑鵠。
此事置勿言，時情鬭蠻觸。